BDMS โชว์ป๋า.!
ต้องยอมรับว่า ตลอดหลายปีที่ผ่านมา SVH ถือเป็นเครื่องจักรในการผลิตรายได้และกำไรป้อนให้ BDMS เลยก็ว่าได้
ต้องยอมรับว่า ตลอดหลายปีที่ผ่านมา SVH ถือเป็นเครื่องจักรในการผลิตรายได้และกำไรป้อนให้ BDMS เลยก็ว่าได้
4 ก.ค. 2565

ฮือฮากันทั้งบาง..!! กับกรณีบริษัท กรุงเทพดุสิตเวชการ จำกัด (มหาชน) หรือ BDMS ของ “หมอเสริฐ”-นายแพทย์ปราเสริฐ ปราสาททองโอสถ ประกาศตั้งโต๊ะเทนเดอร์ฯ หุ้นบริษัท สมิติเวช จำกัด (มหาชน) หรือ SVH จำนวน 4.23 ล้านหุ้น หรือคิดเป็นสัดส่วน 4.24%…
แต่ไม่ฮือฮาว่าตั้งโต๊ะเทนเดอร์ฯ ไปทำไม..? เพราะเป้าหมายชัดเจน เพื่อเพิกถอนออกจากตลาดหลักทรัพย์ฯ…
ที่ฮือฮาคือ ราคาเทนเดอร์ฯ ที่ 480 บาทต่อหุ้น ซึ่งเป็นราคาที่สูงกว่ากระดานในวันที่ 29 มิ.ย. 2565 (เป็นวันที่ประกาศตั้งโต๊ะเทนดอร์ฯ) โดยปิดตลาดที่ 420 บาท
เท่ากับว่าการทำเทนเดอร์ฯ ครั้งนี้ มีพรีเมียมให้กับผู้ถือหุ้นราว 14.29%..!!
เรียกว่าจัดใหญ่-จัดเต็มกันเลยทีเดียว…แหม๊…BDMS นี่โชว์ป๋าจริง ๆ…
ต้องยอมรับว่า ตลอดหลายปีที่ผ่านมา SVH ถือเป็นเครื่องจักรในการผลิตรายได้และกำไรป้อนให้ BDMS เลยก็ว่าได้
ดูได้จากผลประกอบการในรอบ 4 ปีที่ผ่านมา ไล่มาตั้งแต่ปี 2561 มีรายได้รวม 12,018 ล้านบาท กำไรสุทธิ 1,862 ล้านบาท อัตรากำไรสุทธิ 16.34% ส่วนปี 2562 มีรายได้รวม 12,796 ล้านบาท กำไรสุทธิ 2,001 ล้านบาท อัตรากำไรสุทธิ 16.54% ถัดมาปี 2563 มีรายได้รวม 10,475 ล้านบาท กำไรสุทธิ 1,447 ล้านบาท อัตรากำไรสุทธิ 14.71% และปี 2564 มีรายได้รวม 11,018 ล้านบาท กำไรสุทธิ 1,491 ล้านบาท อัตรากำไรสุทธิ 14.28%
ขณะที่ไตรมาส 1/2565 มีรายได้รวม 3,420 ล้านบาท กำไรสุทธิ 682 ล้านบาท อัตรากำไรสุทธิ 21%
แต่ที่เป็นปัญหาแก้ไม่ตก คือเรื่องฟรีโฟลตต่ำกว่าเกณฑ์ ซึ่งอยู่ที่ 4.23% ขณะที่เกณฑ์กำหนดต้องไม่ต่ำกว่า 15%
วิธีที่จะแก้ปัญหาฟรีโฟลตต่ำได้นั้น ก็มีอยู่ 2-3 วิธี…วิธีแรก BDMS ซึ่งถือหุ้นใหญ่สัดส่วน 95.76% ต้องตัดใจขายหุ้นออกมา เพื่อเพิ่มฟรีโฟลต แต่ดูแล้ว BDMS คงไม่อยากลดสัดส่วนการถือหุ้น SVH แหง ๆ…
ส่วนอีกวิธี คือต้องเพิ่มทุน ซึ่งก็ยังไม่มีความจำเป็นอีกนั่นแหละ…
งั้นไหน ๆ BDMS ก็ถือหุ้นเกินกว่า 95% อยู่แล้ว ก็เอา SVH ออกจากตลาดฯ เสียเลยดีกว่า…เลยเป็นที่มาของการตั้งโต๊ะเทนเดอร์ฯ อย่างที่เห็น..!!
ซึ่งการเทนเดอร์ฯ หุ้น SVH ครั้งนี้ ถือเป็นการสมนาคุณผู้ถือหุ้นรายอื่น ๆ เลยก็ว่าได้ หลังจากถือกันมานาน กินเงินปันผล ยีลด์เฉลี่ยปีละ 3-4%…
ดูแล้วผู้ถือหุ้นรายอื่น เท่าที่ปรากฏชื่อ 2-10 อันดับแรก แม้จะถือกันไม่เยอะ แค่หลักแสนหุ้น แต่คงเป๋าตุงกันถ้วนหน้า ไล่มาตั้งแต่อันดับ 2 “ชัยเวช นุชประยูร” ที่ถือหุ้น SVH อยู่จำนวน 172,986 ล้านหุ้น รับทรัพย์เข้ากระเป๋าไป 83.03 ล้านบาท ตามมาด้วย “ประภาพิมพ์ ลิปตพัลลภ” ถือหุ้นอันดับ 3 จำนวน 132,000 ล้านหุ้น รับทรัพย์ไป 63.36 ล้านบาท
ด้าน “ปวีณา อนรรฆธรรม” ถือหุ้นอันดับ 4 จำนวน 130,400 ล้านหุ้น รับทรัพย์เข้ากระเป๋า 62.59 ล้านบาท ส่วนผู้ถือหุ้นอันดับ 5 “ผาณิตา หลูอารีย์สุวรรณ” ถือหุ้นจำนวน 126,700 ล้านหุ้น รับทรัพย์ไป 60.81 ล้านบาท และผู้ถือหุ้นอันดับ 6 “ภาณุ หลูอารีย์สุวรรณ” ถือหุ้นจำนวน 125,000 ล้านหุ้น รับทรัพย์เข้ากระเป๋า 60.00 ล้านบาท
ฟากบริษัท กรุงเทพประกันภัย จำกัด (มหาชน) ถือหุ้นอันดับ 7 จำนวน 122,800 ล้านหุ้น รับทรัพย์ไป 58.94 ล้านบาท
นอกจากนี้ ยังมี “โอม เคียงศิริ” ถือหุ้นอันดับ 8 จำนวน 121,900 ล้านหุ้น รับทรัพย์เข้ากระเป๋า 58.51 ล้านบาท, “จันทนา อนรรฆธรรม” ถือหุ้นอันดับ 9 จำนวน 108,500 ล้านหุ้น รับทรัพย์ไป 52.08 ล้านบาท ปิดท้ายด้วย MR.DAVID JOHN SCOTT ถือหุ้นอันดับ 10 จำนวน 100,800 ล้านหุ้น รับทรัพย์เข้ากระเป๋า 48.38 ล้านบาท
ส่วนใครจะมีกำไรกันเท่าไหร่..? ก็อยู่ที่ต้นทุนของแต่ละคนอะนะ…
เอาเป็นว่า งานนี้ Win-Win กันทุกฝ่าย…เนื่องจาก BDMS ไม่ได้บีบซื้อ..!!
แต่ปัญหาคือคนที่มาไล่ราคากันช่วงปลายสัปดาห์ก่อน จะ Win กะเค้าด้วยหรือเปล่า..?
…ก็ไม่รู้สินะ…
…อิ อิ อิ…